ਚੈਲ
ਚੈਲ ਹਿਮਾਚਲ ਪ੍ਰਦੇਸ਼ ਦਾ ਪਹਾੜੀ ਸਥਾਨ ਹੈ ਇਹ ਸ਼ਿਮਲਾ ਤੋਂ 44 ਅਤੇ ਸੋਲਨ ਤੋਂ 45 ਕਿਲੋਮੀਟਰ ਦੀ ਦੂਰੀ ’ਤੇ ਸਥਿਤ ਹੈ। ਚੈਲ ਆਪਣੀ ਭਵਨ ਨਿਰਮਾਣ ਕਲਾ ਲਈ ਪ੍ਰਸਿੱਧ ਹੈ। ‘ਇਸ ਨਗਰ ਨੂੰ ਮਹਾਰਾਜਾ ਪਟਿਆਲਾ ਭੁਪਿੰਦਰ ਸਿੰਘ ਨੇ ਆਪਣੇ ਗਰਮੀ ਦੇ ਦਿਨਾਂ ਦੀ ਆਰਾਮਗਾਹ ਵਜੋਂ ਖਾਸ ਤੌਰ ’ਤੇ ਪੁਨਰਨਿਰਮਿਤ ਕਰਵਾਇਆ। ਉਹਨਾਂ ਨੇ ਇਥੇ ਕਈ ਨਵੀਆਂ ਇਮਾਰਤਾਂ ਦਾ ਨਿਰਮਾਣ ਕਰਵਾਇਆ। ਚੈਲ ਦਾ ਕ੍ਰਿਕਟ ਮੈਦਾਨ ਦੁਨੀਆ ਦਾ ਸਭ ਤੋਂ ਉਚਾ ਕ੍ਰਿਕਟ ਮੈਂਦਾਨ ਹੈ। ਇਹ ਮੈਦਾਨ ਮਹਾਰਾਜਾ ਨੇ ਆਪਣੇ ਬਰਤਾਨਵੀ ਮਿੱਤਰਾਂ ਨਾਲ ਕ੍ਰਿਕਟ ਖੇਡਣ ਲਈ 1893 ਵਿੱਚ ਬਣਵਾਇਆ ਸੀ। ਇਹ ਮੈਦਾਨ ਦੇਵਦਾਰ ਦੇ ਸੰਘਣੇ ਜੰਗਲਾਂ ਨਾਲ ਘਿਰਿਆ ਹੋਇਆ ਹੈ ਜੋ ਇਸਦੀ ਖੂਬਸੂਰਤੀ ਵਿੱਚ ਬਹੁਤ ਵਾਧਾ ਕਰਦੇ ਹਨ। ਇਸ ਮੈਦਾਨ ਦਾ ਨਾਮ ‘ਗਿਨੀਜ਼ ਬੁੱਕ ਆਫ ਵਰਲਡ ਰਿਕਾਰਡਜ਼’ ਵਿੱਚ ਵੀ ਦਰਜ ਹੈ। ਹੁਣ ਇਹ ਮੈਦਾਨ ‘ਚੈਲ ਮਿਲਟਰੀ ਸਕੂਲਜ਼’ ਦੇ ਖੇਡ ਮੈਦਾਨ ਵਜੋਂ ਵਰਤਿਆ ਜਾਂਦਾ ਹੈ। ਇਸ ਮੈਦਾਨ ਨੂੰ ਬਾਸਕਟਬਾਲ ਤੇ ਫੁੱਟਬਾਲ ਖੇਡਣ ਲਈ ਵੀ ਵਰਤਿਆ ਜਾਂਦਾ ਹੈ।